# Acta del ple del CEUCAT

**Dia:** Dissabte 4 de Març de 2017

**Hora:** Primera convocatòria 9:30, comencem a les 10h

**Lloc:** Universitat Politècnica de Catalunya (UPC)

Aula Àgora (B3), Campus Nord.

C. Jordi Girona, 3-1. 08034 Barcelona

### Ordre del dia

1. Aprovació de l’ordre del dia, si s’escau
2. Aprovació de l’acta del ple anterior, si s’escau
3. Informe de Coordinació
4. Pacte Nacional per la Universitat
5. Comissió d’Estudiants del CIC
6. Elecció de representants al Consell de Govern d’AQU
7. Curs de formació en qualitat AQU-CEUCAT
8. Presentació de la nova web
9. ¿Quins han de ser els projectes del CEUCAT?
10. ¿Quins han de ser els àmbits de coordinació del CEUCAT?
11. Torn obert d’intervencions

### Assistents

Oriol Rivera (UPC, Coordinador), Pau Parals (UdG, Coordinador), Jordi Martín (UB), Xavier Insenser (UPC), Llàtzer Zurano (URV), Patricia Valdés (URV), Leandra (URV), Laia Puig (UVic-UCC), Myrna Tió (UVic-UCC), Montserrat Sánchez (UOC), David Monpeyó (UAB).

***Excusats:*** UPF, UdL

***Absents:*** URL, UIC, UAO

### 1. Prèvies i aprovació de l’ordre del dia

S’aprova l’ordre del dia sense modificacions.

### 2. Aprovació de l’acta del ple anterior (12 i 13 de desembre, Lleida)

S’aprova l’acta del ple anterior, i s’introdueix la modificació sol·licitada per l’Albert Mombiedro respecte el seu nom.

### 3. Informe de Coordinació

1. Actes post-17N:
	* Esmorzar convocat després dels actes del 17N (18/11/2016) pel Secretari d’Universitats Arcadi Navarro on hi havia presents membres dels ens participants: SEPC, AJEC i AEP on es parla bàsicament del parer del govern sobre la gratuïtat en la universitat i el que consideren seria regressiu fiscalment.
	* El dia 5 de desembre hi havia convocada una nova reunió, que queda desconvocada després de l’ocupació del SEPC a la SUR el 1 de desembre.
2. Reunions institucionals:
	* 14/12/2016 – Arcadi Navarro: Abans d’assistir a la Conferència General del CIC, es tracten els següents temes:
		+ Sistema italià de preus variables per renda: des de la coordinació del CEUCAT, es presenta a l’Arcadi el model de tarifació per renda italià.
		+ Inversió en educació: des de la coordinació s’introdueix el tema de millorar globalment la inversió en educació, per acostar-la a la de la resta de països de la OCDE.
		+ Pressupostos Generalitat: s’explica que en cap moment de la negociació dels pressupostos s’ha tractat d’augmentar la inversió en educació superior, i que tot ha anat centrat en *les 3 M*, “Mestres, Mossos i Metges”.
		+ Pacte Nacional per la Universitat: es presenta una proposta per arrencar un pacte nacional per l’educació superior, amb calendari en funció de l’aprovació dels pressupostos.
	* 12/01/2017 – Arcadi Navarro, Mercè Jou, Jordi Mas:
		+ S’oficialitza el que s’havia comentat prèviament del Pacte Nacional.
		+ Els temes a tractar són aproximadament els de la declaració de l’ACUP de principi de curs.
		+ Els membres haurien de sortir de la composició de la Conferència General del CIC.
3. Informe Montalvo:

S’explica que l’informe va ser encarregat per la SUR a petició del Parlament. La SUR va decidir encarregarse’l al Dr. Montalvo (UPF).

Posteriorment, a mitjans de gener, el Dr. Montalvo va fer una roda de premsa dient que l’increment dels preus públics no havia afectat en absolut a l’accés.

1. Relacions amb els consells:

Durant el període interplenari, s’han dut a terme reunions amb la UAB, la UPF i la UOC.

De la valoració global se n’extreu que la representació a la UPF té una estructura que n’impedeix un funcionament natural; i que la UAB té un problema de legitimitat que han de resoldre internament de la millor manera possible. En aquest sentit, hi ha programada una reunió amb l’equip rectoral de la UAB.

1. Comunicació:

Es fa una valoració global de la repercussió en premsa dels darrers mesos. Es valora molt positivament anar al Parlament, ja que ens fa visibles als mitjans i es generen entrevistes posteriors.

1. Relacions externes:
	* OTOXO (13/01/2017): Otoxo és una productora de cinema independent que està preparant un documental sobre el moviment estudiantil a Barcelona i Catalunya. Ens van demanar una reunió per tal d’ajudar-los a contextualitzar la situació.
	* GP PSC (26/01/2017): Ens vam trobar amb el grup parlamentari del PSC per tractar la proposta de moció al parlament de baixada de les taxes, així com per presentar-los-hi el nostre programa. En acabar la reunió vam tenir la oportunitat de fer una roda de premsa a peu dret amb periodistes de la ACN, Europa Press i EFE.
	* GP PP (16/01/2017): A la trobada amb el grup parlamentari del PP els hi vam presentar el nostre programa, en especial al referent al Pacte Nacional, la inversió en educació i la orientació acadèmica.
	* Altres: s’ha assistit a les reunions del *Grup de Treball per a la millora de la orientació universitària* i a les del *Consell Assessor per a la Reforma Horària*.

### 4. Pacte Nacional per la Universitat

Tal i com s’explica l’informe de coordinació, la SUR està interessada en tirar endavant un PN per la universitat, on la veu dels estudiants sigui escoltada. La intenció final és desenvolupar la LUC per poder fer la universitat que creiem que Catalunya necessita.

### 5. Comissió d’Estudiants del CIC

Es remarca la importància d’assistència dels estudiants representants de les universitats i s’emplaça als consells que no tenen encara adjudicat el representant assistent a que sigui escollit i notificat a Secretaria d’Universitats.

També es parla de la importància de presentar temes per a constituir l’ordre del dia de les reunions amb l’objectiu de fer rendibles les trobades i que es parli de temes que interessen al col·lectiu estudiantil.

Les dates previstes són les següents:

* + 12/05/2017: Comissió d’Estudiants
	+ 22/06/2017: Conferència General
	+ 19/09/2017: Comissió d’Estudiants
	+ 14/12/2017: Conferència General
	+ 17/01/2018: Comissió d’Estudiants

### 6. Elecció de representants al CdG d’AQU

S’explica que formalment no hi ha cap candidatura presentada, però s’ofereix presentar-se a viva veu. La Patricia Valdés mostra el seu interès i fa un breu resum dels seus coneixements en qualitat. S’acorda per unanimitat que la Patricia i l’Oriol (com a coordinador) siguin els representants del CEUCAT al Consell de Govern d’AQU. Adjunt a l’acta es trobarà el CV de la Patricia.

### 7. Curs de formació en qualitat AQU-CEUCAT

Es posposa el punt per al proper ple.

### 8. Presentació de la nova web

Es mostra el treball fet pel CIC i en Lluís Forcadell amb la nova web. No se sap, però, quan estarà llesta. Hi haurà feina d’actualització de les dades i de la incorporació dels nous continguts.

### 9. Quins han de ser els projectes del CEUCAT?

1. Saló de l’Ensenyament: es fa una mica de pluja d’idees sobre què volem extreure’n del Saló. Tenim invitacions que tradicionalment no hem fet servir, i valorem per a què poden ser útils. Es planteja fer un informe sobre la percepció del Saló pels estudiants que ja coneixen la universitat.
2. Orientació Acadèmica: es planteja fer un altre informe sobre orientació acadèmica, enfocat tant al Grup de Treball com pel Pacte Nacional per la Universitat. Es parla de introduir regulacions al màrqueting universitari, etc.
3. Condicions de la representació: d’un costat es planteja fer un estudi sobre quines són les condicions físiques i materials dels consells d’estudiants; i d’altra banda, crear una regulació nacional per les condicions dels representants d’estudiants.
4. T-Mobilitat: s’esmenta seguir en la línia de l’informe *Viure i Estudiar* i reclamar millors condicions en la futura T-Mobilitat per als estudiants.
5. Semipresencialitat i Aprenentatge Centrat en l’Estudiant: es planteja fer un estudi sobre com pot ser l’Aprenentatge Centrat en l’Estudiant al SUC.
6. Formació. L’escola d’estiu del CEUCAT: es planteja si és convenient fer unes jornades de formació de representants d’estudiants a nivell català.

### 10. Quins han de ser els àmbits de coordinació del CEUCAT?

Es fa una petita dinàmica sobre com creiem que ha de ser la coordinació del CEUCAT, però es posposa la decisió al proper ple.

### 11. Torn obert d’intervencions

Es pregunta per l’estat del Decret de Preus, que segons la informació de la que es disposa, està pendent dels devenirs parlamentaris.

Es pregunta per la polèmica causada pel canvi de contracte dels estudiants doctorands, però aparentment, a la data del ple, ja s’havia revertit el problema.

Per últim, es pregunta per l’estat del congrés CREUP-CRUE. S’informa que, per al moment, està sense data per culpa de la CRUE.